Госпиталым хуагъэхьэзыр
Къэбэрдей-Балъкъэрым узыншагъэмкIэ и министр Къалэбатэ Рустам къипщытащ Прохладнэ дэт район сымаджэщ нэхъыщхьэм (ЦРБ) и корпусыщIэр коронавирус уз зэрыцIалэм щеIэзэну госпиталым зэрыхуагъэхьэзырыр. Абы гъуэлъыпIи 160-рэ щагъэувынущ икIи я мурадащ ЦРБ-м и къудамэ зыбжанэ щIагъэзэгъэну. АрщхьэкIэ, COVID-19-м зэрызиубгъум а Iуэхум хигъэплъэжащ.
Прохладнэ сымаджэщым и госпиталыр нобэрей медицинэ Iэмэпсымэ пэрытхэмкIэ къызэгъэпэщащ, иджыпсту хуабжьу зыхуэныкъуэ ИВЛ аппаратхэри хэту. Абы нэхъ хьэлъэхэр зэрагъэбауэ жьыр къокIуалIэ, реанимацэмкIэ къудамэ щыIэщ. Ягъэхьэзыр коронавирус уз зэрыцIалэм иубыдахэр щаIыгъыну пэш щхьэхуэхэри.
Псори зэхэту Къэбэрдей-Балъкъэрым госпиталищ къыщызэрагъэпэщ, COVID-19-м нэхъ шынагъуэу иубыдахэм щеIэзэну. Зым — СПИД-мрэ уз зэрыцIалэхэмрэ къэмыгъэхъунымрэ япэщIэтынымкIэ центрыр и лъабжьэу — щIидзауэ мэлажьэ. Налшык къалэ клиникэ сымаджэщ №1-м къыщызэрагъэпэщари хьэзырщ. Зи гугъу тщIыр — Прохладнэ ЦРБ-м щыIэр — ещанэщ.
Хьэтау Ислъам.
